[{"text_idx": "#000002", "text": "Nia vendreda felietono c\u0302i-semajne prezentas la silueton de pola bakteriologo kaj virusologo, profesoro Feliks Przesmycki, establinto kaj direktoro de la plej granda pola instituto okupig\u0302anta pri epidemiologio, la varsovia S\u0302tata Instituto pri Higieno.\nPost komencaj kronikaj notoj pri la evoluo de la kronvirusa pandemio ni prezentas kulturkronikajn informojn. Ili rilatas al la reta festivalo Miteria Paschalia, al la projekto restau\u0306ri malnovajn tolaj\u0302ojn el Artus-domo en Gdansko, al spiritaj karesmaj ekzercoj dedic\u0302itaj al la religia arto. Nia E-komunuma segmento referencas al du lastaj numeroj de Gazetaraj Komunikoj de UEA. Muzike akompanas nin \u201eLa Perdita Generacio\u201d per fragmento de la kanzono \u201eAlia aventuro\u201d el la KD \u201eC\u0302iamen plu\u201d eldonita de Vinilkosmo. La akompana interreta foto prezentas Artus-domon en Gdansko en la kunteksto de dekkelkaj g\u0302iaj restau\u0306rotaj tolaj\u0302oj. Eksterelsende tradicie trovig\u0302as en la unuopaj rubrikoj de nia pag\u0302o paralele legeblaj kaj au\u0306deblaj tekstoj el la hodiau\u0306a programo. Temas pri \u201ekulturkronikaj informoj\u201d kaj \u201eFelietonoj\u201d. Ne hezitu uzi tiun c\u0302i servon mem kaj rekomendi al aliaj, kiel efikan manieron altigi la au\u0306dokomprenon kaj parolkapablon. La elsendo estas au\u0306debla ankau\u0306 en jutubo c\u0302e la kanalo Espero2009: I.a. pere de g\u0302i vi povas rapidigi au\u0306 malrapidigi la parolrapidecon konforme al viaj bezonoj."}]